amanoisuno/poet huggingface dataset:
飲修仁茶 孫覿
煙雲吐長崖，風雨暗古縣。竹輿赬兩肩，弛擔息微倦。茗飲初一嘗，老父有芹獻。幽姿絕媚嫵，著齒得瞑眩。昏昏嗜睡翁，喚起風灑面。亦有不平心，盡從毛孔散。
九日次獻花鋪 孫覿
古路三叉口，青裙兩髻丫。更無陶令菊，空想衛公花。破屋堆黄葉，清江繚白沙。殷勤邀一醉，蜑酒壓梨楂。
入象州界 孫覿
須賈之罪髮可數，張儀之辨舌空存。以身藏怨今如此，不死投荒感上恩。殊俗若爲投緩急，故交何處問寒温。多情鳥鵲真幽伴，莫遣張羅翟尉門。
到象州寓行衙太守陳容德攜酒見過二首  其一 孫覿
萬里南來亦偶然，一杯相属豈非天。直從尺五城南社，行盡潮南陽路八千。三夜故人應入夢，五漿客舍有誰先。使君遙簇花間馬，欲伴愁人到酒邊。
到象州寓行衙太守陳容德攜酒見過二首  其二 孫覿
飣坐黄甘噀手香，堆盤丹荔照人光。莫辭蜑酒一尊赤，會壓瘴茅千里黄。未省讒言遭薏苡，直將空腹傲檳榔。酒醒夢覺知何處，樹影參差月滿廊。
南山寺二首  其一 孫覿
千丈雲根蔭此邦，沈沈寒影臥秋江。潭空映日蒼虬動，煙煖翹沙白鷺雙。夢覺灘聲喧客枕，吟餘竹色滿僧窗。詩成絕叫層樓上，聽我洪鐘萬石撞。
南山寺二首  其二 孫覿
安心是藥本非禪，遇勝欣隨意所便。嚼蕊拈花身老矣，穿雲涉水思茫然。行逢酒伴操觚去，倦憩僧窗借榻眠。寄語桃源問津者，人中今是地行仙。
象州行衙井泉甘冷太守而下皆飲此井 孫覿
雞號更五點，衆星尚煌煌。殘燭半吞吐，宿酒疑在亡。碧井陰修梧，林疏月汪汪。嶠南瘴癘地，飲此冰玉光。晨瓶出雪乳，一漱病齒涼。衆汲欲盡及，匏尊得細嘗。
題象守坐嘯堂 孫覿
治國如烹鮮，馭民如牧羊。薫狐蘆自焚，投鼠器必傷。曹侯百世師，獄市寄全齊。天下本無事，庸人勿擾之。危機蹈潛弩，惡吏冠虓虎。飛走豈不高，搖足墮網罟。使君古太邱，妙割無全牛。班春千騎曉，長嘯萬壑秋。棠陰日轉午，風簷翠交舞。問道舍蓋公，誦詩選何武。渭水占熊羆，萬里笞羌夷。試磨南山石，更草中興碑。
别象州陳守容德 孫覿
三年客殊方，榮悴不堪說。迢迢家萬里，奄奄命一髮。使君古丈夫，興哀在縲絏。平生風馬牛，舊職比鶼蹷。欣然一笑粲，彼此百憂結。皇恩下天扉，淚泣孤臣血。行廚洗玉盤，載酒助歡悦。庖珍問五鯖，餅字炊十裂。徙突今未黔，班草永一訣。何須更秉燭，端是夢中别。
雉山寺青羅閣 孫覿
蠻村避謗三年過，野寺尋僧半日閑。小檻吹香花漠漠，斷崖漱碧水潺潺。桄榔葉底秋聲滿，柏子煙中午夢還。便擬買舟隨釣叟，一蓑煙雨繫滄灣。
蒙亭二首  其一 孫覿
小築三間足，雄包萬象并。遙波通極浦，落日抱孤城。小語千巖應，長歌百蟄驚。坐看衣屨上，漠漠晚雲生。
蒙亭二首  其二 孫覿
落拓詩酒伴，疏慵粥飯僧。盪胸閑遠抱，拄頰見高稜。鳥倦猶聞語，蛟寒正可罾。一區如可卜，吾不愧陳登。
七星觀 孫覿
丘壑心猶在，筋骸老可憎。倚筇欣小愒，躧履看先登。神馬何須駕，尻輿本自興。九關通一路，欲躡嶺雲升。
發桂林劉帥立道同諸司出餞于甘棠渡口二首  其一 孫覿
行盡海北天，笑指湘南路。使君載酒醪，擁節東城駐。前驅千纛直，縱獵萬人呼。塵流翳白日，十里映黄霧。何人揖迎我，一葦横江渡。渺渺倦鴉翻，相隨歸薄暮。
發桂林劉帥立道同諸司出餞于甘棠渡口二首  其二 孫覿
洶洶萬號竅，颶風吹海渾。冥冥蔽一天，瘴雲埋日昏。南荒底日所，黄葦三家村。誰云花解笑，但有鳥能言。繆恩解南冠，歸路首北轅。酒行可以起，稚子候柴門。
北歸過永永守趙君宰置酒萬石亭 孫覿
三湘陌上逐臣歸，萬石亭中送客時。拄杖披榛行莽蒼，汲泉磨蘚看魁奇。天傾五色遺媧補，谷變千年出峴碑。何似溪邊小桃李，向人膏面出風姿。
皇妃嶺 孫覿
濯濯漱壑泉，巖巖依天石。扶藜上秋空，一縷挂絕壁。胡爲乘此險，登臨風雨夕。千金戒垂堂，尊馭且莫叱。
過衡州舘于郡齋時太守裴夢貺督役于城上 孫覿
萬鍤風雨集，三令霜雪嚴。適發半閭左，雅舂亦髠鉗。大事難慮始，掇龜寧復占。君看執扑者，端是邑中黔。
宜春臺呈太守陳次明 孫覿
聞說宜春好，層臺試一登。隴泉悲瑟瑟，松雪見層層。孤絕煙中寺，微茫樹下僧。詩工傳寫妙，不數畫師能。
西齋 孫覿
二江戎馬後，宜春獨稱雄。重垣抱金柅，巨塹疏玉虹。使君師齊相，佳處在酒中。百觚倒春醸，洗盡瘡痍空。西齋置一榻，時有客子從。我來属無事，新脫楚市舂。伴值呼浩然，驚座得孟公。欹眠看衙集，鼉鼓鳴逢逢。
再過曹山示如老 孫覿
不羡鵬飛運，聊隨雁北還。捫天上何嶺，犯雪過曹山。偶到萬里去，重來一夢間。觀河見如舊，雙鬢自斕斑。
故侍御鄒公抱節亭 孫覿
一邱黄壤臥龍泉，光氣輪囷夜斗邊。長吏青氈無舊物，拾遺華屋有修椽。鳯麟毛骨皆如此，水石風流尚宛然。亭下不生閑草木，籜龍無數欲參天。
鄒志新追路至甬橋有買田之約三衢道中作詩寄之 孫覿
首路冰雪嚴，過家梅柳動。故人一笑隔，千里勞遠夢。夫君具眼隻，閲世妙百中。嗜好和酸醎，不與俗人共。我老臥瘴氛，摧撓讒夫衆。敗履誰見收，乘槎子宜從。歸袖風中翻，翩若孤雲縱。殷勤三日别，折柳天下送。那知漢網疏，欲問周鼎重。江臯兩牛鳴，塞壘萬絃控。終當受一廛，竟欲鄰二仲。請師樊遲圃，共抱漢陰甕。
送王循道赴省試四首  其一 孫覿
龍擾已可屠，瓠堅今可攻。不辭千金費，莫計五石容。藏器古有待，用大難爲工。平生不龜手，佇此一戰封。
送王循道赴省試四首  其二 孫覿
千金市駿骨，想像不可逢。安知轅軛下，磈礧臥肉騣。天廐四十萬，一洗凡馬空。葉公莫驚走，始信真有龍。
送王循道赴省試四首  其三 孫覿
秦俗自擊缶，齊人善吹竽。寧聞牛角鬬，莫奏鳯將雛。獨唱誰能曉，彌天和欲無。中郎非俚耳，爲斵爨中枯。
送王循道赴省試四首  其四 孫覿
殖綽拜勇爵，儒冠堪溺中。可憐毛錐子，譊譊尚争雄。夫君口擊賦，陳言賤雕蟲。行以立談間，可折萬里衝。
過臻闍黎三首  其一 孫覿
龜肌鶴瘦老臞仙，壞衲穿空雪滿顛。無數巖花開自落，青山相對獨依然。
過臻闍黎三首  其二 孫覿
髯龍遠舍立疏疏，白甲蒼皮十抱餘。當日青青折釵股，如今老結已傳車。
過臻闍黎三首  其三 孫覿
莫便將心到處安，小窗趺坐兩蒲團。芋魁半熟通紅火，鼻涕垂頤對懶殘。
送智海上人二首  其一 孫覿
大師興趣在江湖，拄杖扶行穩當車。苦要詩翁談生活，穿雲涉水到西徐。
送智海上人二首  其二 孫覿
折鼎支磚石半欹，拾薪乞米爲朝饑。昏昏一點炊煙裏，見我邯鄲夢覺時。
馬跡上冢遇大風雨書僧壁二首  其一 孫覿
松竹騷騷繞舍鳴，沙頭一夜連雨明。衝泥裹飯澆新冢，野哭干霄共一聲。
馬跡上冢遇大風雨書僧壁二首  其二 孫覿
白帢排肩上冢歸，饑烏攫肉紙錢飛。東家已改清明節，一點炊煙上翠微。
示相者 孫覿
漢嬖寧聞通餓死，舂黥自說布當刑。侯王將相元無種，試向人奴覓衛青。
某靖國中與時發同寓郡庠潛心之北窗凡三年而别别後三十五年復相遇於荆溪頤山之下蒼顔白髪互相驚歎追數一時同舍生在鬼録者十八九獨兩翁無恙耳方築室山中以老焉將與時發杖屨往來如杜子美所謂兩老者迺賦詩而以爲之先 孫覿
簪盍盡晨夜，裾連講肆朝。昂霄初一睹，歷塊已先超。竟臥鹽輜老，終遺爨鼎焦。月分千里共，波折兩萍漂。卷地邊塵合，彌天刼火燒。途窮歌兕虎，巢燬賦鷦鷯。稚子開三徑，先生守一瓢。但空囊似腹，莫折磬如腰。幘墮樵風過，袍斑釣雪饒。蝸盤憐角縮，鼠黠看鬚搖。鳧雁吾何筭，松筠子後凋。共憐身獨在，相視意俱消。負釁投炎海，全生託聖朝。那知龜是鼈，已見鵬如雕。楚玉號三獻，堯雲煥九霄。啼烏占夜喜，歸馬弄風驕。便殺雞爲黍，休尋鹿覆蕉。並鄰如可卜，半道不須邀。汲井澆桑本，攜鉏蒔藥苗。千端身外事，一噱醉中囂。蟻泛蓮垂葉，魚烹柳貫條。往來成二老，隨分各逍遙。
次韻王次之龍圖六絕  其一 孫覿
撥雪披雲粥面濃，三盃困臥北窗風。悠然一夢南柯去，千騎靴刀帕首紅。
次韻王次之龍圖六絕  其二 孫覿
蕨芽載土笋牙叢，青子森森褪小紅。與物無情吾老矣，如今休恨五更風。
次韻王次之龍圖六絕  其三 孫覿
青梅著子欲生仁，始見新紅觸眼新。李徑桃蹊俱掃地，一枝獨自古時春。
次韻王次之龍圖六絕  其四 孫覿
一種奇葩絕衆芳，朅來當户見鉏傷。猶看紉作幽人佩，獨步修門擅國香。
次韻王次之龍圖六絕  其五 孫覿
老去傷春只自嗟，追尋陳迹問京華。更搔短髮西南望，病眼昏昏淚渺花。
次韻王次之龍圖六絕  其六 孫覿
柔桑采采樹頭稀，蠶婦攜籠陌上歸。縣吏催錢星火急，只將敗壁倚空機。
詩示天寧晤老二首  其一 孫覿
錫號延春閣，知名四十年。向來香一瓣，恭爲佛佗禪。霧沐山藏豹，風餐葉翳蟬。寥寥千佛後，又見一燈傳。
詩示天寧晤老二首  其二 孫覿
有地逃銅馬，無心待玉魚。牛眠今可矣，龍耳欲何如。荷鍤千巖去，連轆十日餘。殷勤古松下，爲剖甕中書。
次韻德發驅虎 孫覿
三窟憎狡兔，兩端忌首鼠。含糊有前却，遺患在養虎。操刀貴能斷，坐見皮寢處。應須下車搏，不待探穴取。恢恢天漏網，洶洶國破斧。驚呼咤萬口，走避空一府。長圍起伏虚，尺箠下戛敔。迷行出漢圏，送死入鄭圃。大彘保尻領，童兒聚儔侣。枯顱歸閣束，敗鞟實庭旅。寧堪裹馬革，但恐汙牛弩。三患古所害，一死誰貰汝。綠林嘯亡命，首禍自吕母。師行費千金，城壞墮百堵。踞鞞體欲消，嚢笏頰誰拄。要先羣鯨戮，未快一虎去。
讀沈德潤詩卷 孫覿
繫馬門前柳，投鞭息吾駕。青林合扶疏，木杪抗風榭。沈郎天骨清，衆垤立嵩華。閉閣臥讀書，一榻過僧夏。尤工五字律，句法窺鮑謝。無窮真炙輠，有味乃食蔗。我老復何爲，齒髪日夜化。寅緣葦間見，拊髀起一咤。懸知擲地響，自欲補天罅。坐令長安楮，頓起千金價。
讀王季恭詩卷小詩爲謝二首  其一 孫覿
潛泉不到一周星，膝上郎君得我驚。大府潭潭真老相，長淮滚滚舊家聲。渥洼隨地須千里，窮髮垂天佇一鳴。莫遣畫蛇安兩足，宫袍賜錦待先成。
讀王季恭詩卷小詩爲謝二首  其二 孫覿
金鍾吼徹曉霜清，瓦釡如雷不敢鳴。欲識呼盧真彦道，試吟石鼎調彌明。牙籖萬軸撐膓滿，金檢千篇唾手成。堪笑韓公太多可，浪傳侯喜有詩聲。
寄題錢申仲漆堂隱居四首 望雲亭 孫覿
昔年隱君子，共修地下文。王官竟不返，幸樹十里春。哀哉抱長思，慟哭蒼山根。腸回日萬周，繫此三尺墳。傷心閟黄壤，矯首望白雲。雲去無處所，淚濕塚前麟。
寄題錢申仲漆堂隱居四首 芳美亭 孫覿
離離陌上花，春到錦營中。上冢千騎出，竟天晚旌紅。故園已陳迹，風流餘此翁。渺渺山間曲，披披煙雨叢。種桃今著花，千巖貯春風。錦繡裹山谷，遺民悲故宫。
寄題錢申仲漆堂隱居四首 遂初亭 孫覿
行有叱馭難，坐有垂堂畏。莫驅九折險，輕用千金貴。爲貧聊爾爾，興盡我輒逝。平生慕朱遊，肯汙薛宣吏。清曉拄笏坐，西山有佳氣。一笑食蛤蜊，寧復知許事。
寄題錢申仲漆堂隱居四首 通慧亭 孫覿
磽磽錫爲骨，瘦脊盤九龍。中涵千斛乳，連絡萬竅通。漆堂枕其股，飄飲迺不供。詩翁虧天巧，妙契卓錫工。青林破蒼玉，碧井臥白虹。他年一杯酒，配食桑苧翁。
寄題胡茂老樞密横山堂 孫覿
古縣水山國，萬室蟠其中。環成千嶂合，並合不泉通。我公擅一壑，曾雲生盪胸。放神八極外，坐駕兩腋風。峨峨十二環，半出簾幕重。修眉畫新就，一抹翠掃空。欣對愜平生，似爲悦已容。百金置酒地，窗户浮青紅。高陵拄笏見，採菊籬下逢。坡陀逕千丈，横絕垂天雄。日麗鶯谷晚，沙喧燕泥融。悠然命巾車，往往載客從。大句琢天巧，朱絃奏三終。溪山久寂寥，高辭擅無窮。天王駕羣英，長轡係九戎。安知横山下，一榻似老龍。功名方鼎來，龜祥兆飛熊。勒石誦中興，浯臺兩穹崇。西州歸謝傅，東海表太公。千年丁令威，騎鶴還故宫。
次韻向伯恭侍郎致政歸臨江 孫覿
六龍暴鬛海生塵，霖雨方資命世材。此去謝公須強起，誰令陶令賦歸來。追懷玉筍三年别，指點薌林一笑開。大舸横江日千里，憑誰倒曳九牛回。
湖州道中四首 望道場山塔 其一 孫覿
碧玉旋螺插暮煙，遙看桂子落僧前。試尋白水田頭路，一葦横江浪接天。
湖州道中四首 望道場山塔 其二 孫覿
蕭寺知名四十年，身投籠檻到無緣。行人指點松間路，正在孤雲落照邊。
湖州道中四首 早發下若 孫覿
宿雨乍收山氣斂，清風欲發曙光寒。紛紛鳥動行人起，百尺浮圖水底看。
湖州道中四首 東山 孫覿
千章古木翳山根，誰與山僧共寂寥。珍重庭松寒不死，蒼皮老幹雪齊腰。
湖州道中四首 横山堂 其一 孫覿
波間指點見青紅，雪脊嶒棱倚半空。幻出生綃三萬幅，遊人渾在畫圖中。
湖州道中四首 横山堂 其二 孫覿
蒼雲千畝蔭平寛，露葉風枝繞舍寒。莫遣先生賦歸去，且令小吏報平安。
湖州道中四首 横山堂 其三 孫覿
溜雨蒼皮四十圍，年來又見子孫枝。龍鍾白首門前客，待看成陰合抱時。
荆溪道中四言送僧 孫覿
老蠶上薄，倦鳥投林。牛閑人臥，薺麥交陰。孤舟縱橫，綠漲一尋。好風徐來，清和滿襟。舉盃屬影，伴我孤斟。老矣鍾儀，尚操楚音。高山流水，寓此琴心。上人問我，何念之深。
題谷隱二首  其一 孫覿
碧瘦峨千疊，清深漲一篙。紅輕花似肉，綠細柳如繰。句好無强對，神超有獨遨。葦間青篛笠，彷彿見秦逃。
題谷隱二首  其二 孫覿
露濕芙蓉晚，風酣橘柚秋。衣巾紅影亂，尊俎翠光流。塵暗迷三馬，陽驕喘萬牛。五湖煙雨裏，不繫有虛舟。
送張牧之赴南昌辟 孫覿
青衫觸熟並西州，沒馬黄塵接地流。庾亮南樓應有待，薛宣東閣可能留。官閑端爲三升戀，興盡還從五斗休。繪出金盤堆白雪，秋江一葉認歸舟。
四月十五日牧之赴南昌辟某與季野從周餞于松沛佛舍竟酒步月至垂虹亭久之遂别戲作數句送牧之 孫覿
宛宛白虹貫，曾梯出天半。乘雲來帝旁，立侍玉皇案。銀河徑千里，水接天漫漫。一杯屬明月，俯見人影亂。張公江海客，坐嘯白鷗伴。寥寥如清風，一嘯亦可喚。明朝駕戎軒，插羽流白汗。行矣且勿驅，未怪安石緩。神光射斗南，絢若金碧爛。出門問何祥，銅章付雷煥。
臞庵 孫覿
落日催行客，馬上振短策。觸途眉見赤，墮俗眼生白。安知青林中，有此江上宅。决眥破天藏，盪胸納空光。一奩注寒晶，表裏洞八窗。風水自吐吞，噴雲忽滿江。臞翁目如電，坐閲東海變。酒酣跨赤鯉，謁帝通明殿。霓裳月中聞，羅襪波上見。垂老寄漁商，家風在瀟湘。虚舟自不繫，倦鳥寧復翔。一榻如見容，拄杖挂鉢嚢。
送徑山僧 孫覿
桑棗翳一邱，風雨鳴四壁。晨門響丁丁，一笑喜折屐。臞仙詩作瘦，句有徑山色。哀彈發朱弦，妙寄追白石。虚名子過聽，愧臥不能夕。歸袖挽莫留，凌空看飛錫。
過慧山見舊題二首  其一 孫覿
一别名山十五年，宦情羈思兩茫然。故人半作累累冢，只有蒼官立道邊。
過慧山見舊題二首  其二 孫覿
髀肉消磨馬上鞍，塵沙滿眼路漫漫。不須更障西風扇，爲酌崖泉一洗看。
王左司致政還鄉二首  其一 孫覿
安眠不蹋鼓蓬蓬，榮路先回鷁退風。獨片角巾東路去，休驚蕙帳北山空。畫圖便可追三士，同社誰能作兩翁。待拄一筇隨薊叟，摩挲銅狄霸城東。
王左司致政還鄉二首  其二 孫覿
水滿滄浪舊釣磯，春風江上片帆歸。繁紅不見桃千樹，老幹空驚柳十圍。萬壑煙雲供坐嘯，一龕香火結真依。落花細草應堪籍，醉撼長條雪滿衣。
過臞庵示王文孺二首  其一 孫覿
黄帽青鞋兩鬢斑，一簔聊寄此身閑。不因誤入桃花去，那得夤緣見幃間。
過臞庵示王文孺二首  其二 孫覿
雞犬無聲白日閑，一筇九節過眉班。會須俎豆三高上，且寄風流二老間。
華亭朱師實中大燕超堂 孫覿
海禺納萬艘，市區沸百賈。黄塵翳白日，千騎騰一鼓。蛟巢十字路，四顧盡曠土。蝸角兩大國，一怒有漂杵。角名眩多盧，聚訟攻衆楚。昏昏氣成霧，濯濯汗浹雨。朱公誤涉世，吏隱寄圭組。俗緣墮人境，心大接天宇。搴芳採蓮舟，擷秀藝藥圃。山寒石稜紫，樹老松鬛古。風牽碧羅卷，雨壓翠纛舞。寧須鳥催酤，自有花解語。觀魚樂洋洋，夢蝶飛栩栩。坐令遊俠窟，化作仙佛土。高臥水國秋，静憩月庭午。不解壺公龍，天上有官府。
洞庭沈氏園亭 孫覿
雲根瘴滔天，萬疊如連環。峨峨一鏡中，綰結十二鬟。壇殿歲月古，敝石蒼苔斑。毛公已仙去，故物尚人間。羣胡射漢月，獵火焮百蠻。安知橘中樂，避世真商山。英英東陽孫，高情寄人寰。誅茅擇地勝，斬崖破天慳。開軒疊蒼玉，亂峰刻孱顔。循除繞羅带，淺溜鳴潺湲。意行雲共出，地坐草可班。興至亦乘桴，一簔臥滄灣。
洞庭善慶堂置酒小詩寄之 孫覿
幽絕小蓬壺，參差見畫圖。亂青山四出，一碧水平鋪。洲蕊紅相照，沙茸細欲無。蓮房駢百子，橘圃聚千奴。布穀休催種，提壺且勸酤。楚腰飛燕燕，秦缶和烏烏。便旋驚回雪，連娟引貫珠。西風催畫鷁，落日詠驪駒。浩蕩川原隔，驚呼歲月徂。寥寥清夜夢，直擬控摶扶。
華山德雲堂 孫覿
昔年曾上德雲堂，木奴千樹新著霜。白首重來十載後，六華簷蔔薫風香。湖上青青只如舊，湖波漲淥濃於酒。堂中老宿尚依然，烏鵲巢肩柳生肘。
講堂 孫覿
誰令堅白鳴，自作雪雨争。莫遣蠅鑽楮，便恐鼠污羮。遵師表衆惑，自逐鞭影行。拊几無一言，大千作雷鳴。
折玉崖 孫覿
巉巉兩崖青，漫漫一奩白。抵沙射月影，窗户栖珠璧。定心如止水，逝將老空寂。手弄一掬寒，面傃千仞碧。須防童子喜，往往犯瓦礫。
興化朱公大卿沒于庚申歲既除喪矣其子彦寔過余于晉陵留十日而别賦二小詩以餞之  其一 孫覿
百感關心老淚潸，一抔埋玉臥空山。著鞭竟看駒千里，闚管初驚豹一斑。貧病故侯今白髪，風流公子尚青綸。不須優孟追諧笑，已見遺珠合浦還。
興化朱公大卿沒于庚申歲既除喪矣其子彦寔過余于晉陵留十日而别賦二小詩以餞之  其二 孫覿
柴扉忽枉故人車，躧履歡迎一笑初。夢裏覆蕉疑有鹿，食前彈鋏歎無魚。匆匆注瓦澆村醸，草草供盤折野蔬。他日死生君一訪，上林鴻雁有書無。
讀張彥明飲酒賦詩唱酬次韻歸之 孫覿
滿酌黄壚萬户春，倒披紫綺八仙人。句中得妙陶元亮，酒裏知名賀季真。九醖調成花上露，一丸爊出鼎中銀。老來不辦追强對，分我餘光幸借鄰。
青氈堂 孫覿
晉馬已老矣，楚弓今得之。懷璧萬里至，化鶴千歲歸。主人有故巢，鳩居不復栖。俄驚桑田換，已見城郭非。偶尋蕉中覆，忽得爨下遺。平生手所種，老大今十圍。故壁初見蝎，空牀尚支龜。塞翁一笑喜，共賦青氈詩。
别雲闍黎 孫覿
邂逅不煖席，躊蹰空復情。偶隨孤月出，又作片雲征。已振空中錫，聊班地上荆。他年葛洪井，更欲問三生。
送僧慧徹 孫覿
千燈佛祖後，五字島阿間。危坐肘生柳，獨謠肩聳山。浮杯更東渡，振履又西還。爲我覓釣舟，一簔伴子閑。
右丞相張公達明營别墅于汝川記可遊者九處繪而爲圖貽書屬晉陵孫某賦之 澹臺書堂 孫覿
松根絡斷崖，石脚泫細泉。書堂何代育，故物尚依然。右丞今摩詰，尚友千載前。神交夢仙舟，地勝真輞川。散策塵外躅，脱屣區中緣。杯尊酌花鳥，一醉藉草眠。
右丞相張公達明營别墅于汝川記可遊者九處繪而爲圖貽書屬晉陵孫某賦之 泊湖潭 孫覿
藹藹竹樹交，一潭蔭寒青。已無蛙黽汙，尚有蛟龍腥。林疏泛月彩，艷艷一鏡平。我心一如此，炯炯珠夜明。意行魚共樂，坐穩鷗不驚。更欲漱吾齒，不掛功與名。
右丞相張公達明營别墅于汝川記可遊者九處繪而爲圖貽書屬晉陵孫某賦之 蝦蟆石 孫覿
天公磔蛙死，墮地化爲石。魁然此江郊，面滯蒼煙色。葱蘢一拳青，凝湛半蒿碧。猶疑老蟾窟，尚吐月中液。我來蹈其背，坐睨倚天壁。鼓吹不復鳴，煙雨空寂歷。
右丞相張公達明營别墅于汝川記可遊者九處繪而爲圖貽書屬晉陵孫某賦之 多寶院 孫覿
穿雲訪幽伴，倚枝蒼崖根。冥冥篁竹中，古寺松爲門。野僧營一飽，乞食山下村。擁鼻且獨謠，未覺釣石温。世事風雨過，歲陰波浪奔。飄然得遠遊，寄此五石尊。
右丞相張公達明營别墅于汝川記可遊者九處繪而爲圖貽書屬晉陵孫某賦之 梅仙潭 孫覿
潭潭雲幕垂，杪樹秋磬發。飛仙駕青鸞，通籍在金闕。遙見切雲冠，尚想凌波襪。殷勤小梅花，獨照黄昏月。生綃濕香霧，翠袖卷煙雪。忽然東風惡，一夜吹石裂。
右丞相張公達明營别墅于汝川記可遊者九處繪而爲圖貽書屬晉陵孫某賦之 金石臺 孫覿
曾臺接叢霄，東西鬱相望。地靈鍾神秀，人物擅一方。相居踐台斗，争雄兩巍卬。倚薄雲雨近，蔽虧星月光。陳迹恍如接，尊名綴前芳。獨有真男子，平生盛孝章。
右丞相張公達明營别墅于汝川記可遊者九處繪而爲圖貽書屬晉陵孫某賦之 懷賢庵 孫覿
佳人去何之，歲月忽已逝。懷人昔孟光，問道今法喜。百年草頭露，一夢月中螘。見此兩足尊，感動淚如洗。區區記刻舟，兒嬉亦漫爾。永斷三生緣，付此一彈指。
右丞相張公達明營别墅于汝川記可遊者九處繪而爲圖貽書屬晉陵孫某賦之 翠積樓 孫覿
曾稜倚高寒，突兀擅空闊。江横碧羅带，山斷青玉玦。湛湛清不搖，霏霏翠如潑。松蹊奮蒼鬛，苔石換綠髪。陰森揉肌粟，蒨絢亂眼纈。憑欄送落景，一鳥煙中沒。
右丞相張公達明營别墅于汝川記可遊者九處繪而爲圖貽書屬晉陵孫某賦之 甘陂莊院 孫覿
張公臥江海，戢羽如鵬蹲。平生廊廟具，投老三家村。一壑身所寄，萬里心自存。買花紅間坐，種竹青滿門。似聞橘生奴，漸見桐有孫。提壺時見廣，一笑空罍尊。
題宜興閭邱令巢鳯亭二首  其一 孫覿
老仙躡兩鳧，自歌于蒍于。千岑對隱几，萬竹繞直廬。上有丹鳯穴，巢居插脩梧。奇毛間五采，斕斑此英雛。啾啾黄雀羣，百陋見一姝。追風嚇六鷁，逐日墜九烏。芝田有遺啄，握粟未可呼。天池九萬里，一飛試南圖。
題宜興閭邱令巢鳯亭二首  其二 孫覿
少年有殊相，瓠白非臞儒。三吳山水窟，見此紫鳯雛。家無儋石儲，腹有萬卷書。陳編踐芻狗，博具抵牧猪。手持半段槍，伎癢始一呼。倒海探龍頷，據地捋虎須。有客持鈞樞，大書表其閭。盛事傳不朽，畫入荆溪圖。
和張正民通守 孫覿
零落衣冠汙塵土，戴盆望天那得睹。青黄不著爨下焚，糟粕空傳紙上語。判花視草迹已陳，十年閉口不論文。君詩藹藹春雲似，來弔湘江九死魂。
張全真大資四老堂 孫覿
真人東方行，攜幼坐小輦。五星聚光炯，八龍臥偃蹇。張公世忠孝，七葉冠蟬冕。翹翹麟一角，濯濯蕙九畹。聲名大小馮，門巷南北阮。壎篪自鳴和，滿耳聽睍睆。舂粟悲漢謠，然萁笑魏褊。詎聞華亭鶴，空憶上蔡犬。堂堂鼎軸老，秉道迪天顯。寧投千金璧，不踐九折坂。飛飛鴻雁行，戀戀桑榆暖。草木商山村，煙波洞庭晚。芝老正堪茹，橘熟行可搴。連床話團欒，共此一笑莞。當年伯仲氏，衫鬢綠婉婉。彩衣戲翁側，玉立盡瑚璉。峥嶸六門闕，突兀今在眼。歲月知幾何，華皓森雪巘。扶顛屬匠石，起死待和扁。富貴挽不來，拄頰但手板。談間鋸屑霏，酒伴金荷卷。舞茵翔兩鸞，歌板曳猶繭。冰壺明月吐，琪樹清風滿。起尋赤松遊，仙籍標閬苑。
少逸登第還里中喜而賦詩少逸過余出示和篇次韻爲賀 孫覿
帳底諸生擁鼻謠，詩書滿腹似邊韶。禹門擊水高三級，堯殿披雲煥九霄。駿馬看花春寂寂，長檠燒燭夜寥寥。一飛更上金鑾去，滿袖香煙散早朝。
三衢教授陳德召寵貺新篇兼辱寄惠古史賦三小詩爲謝  其一 孫覿
伐樹已掃迹，種花今問津。一筇隨臥起，四壁空無鄰。有懷平生遊，老手妙斵輪。去搴柯山秀，盡作泮水芹。裁詩問無恙，寄此嶺頭雲。
三衢教授陳德召寵貺新篇兼辱寄惠古史賦三小詩爲謝  其二 孫覿
世人識真少，耳剽得驚坐。安知百尺樓，上有元龍臥。儒官爲官曹，學子書吏課。長謠振商音，麗藻發楚些。獨有白雪章，妙絕無人和。
三衢教授陳德召寵貺新篇兼辱寄惠古史賦三小詩爲謝  其三 孫覿
太史命世豪，始作表傳記。著書自一家，亦足見奇偉。寥寥千載向，筆削號古史。排斥已甚哉，不學而見詆。孰云争名者，區區在朝市。
題靈巖五至堂 孫覿
老人昔記觀何處，白髪蒼顔只如故。湛然不與生滅期，始信真心有常住。公今忘物兼忘我，坎止留行無不可。桑下了無三宿戀，壁間一坐九年過。振履忽逐秋鴻往，浮杯又趁春潮上。一片孤雲自在飛，不落人中去來想。
鄭惇老謙老寄示四賦小詩爲謝 孫覿
三椽容膝地，一枕曲肱眠。手把故人畫，起行夢相牽。明河天上落，一派墮我前。溶溶注銀海，浩浩瀉玉川。老眼眩欲迷，今在第幾天。堂堂通德門，種德今百年。齋房九莖芝，岳井十丈蓮。連枝挺奇秀，見此兩謫仙。詩成粲珠玉，紙落生雲煙。一飛看昂霄，雲中雁行連。
章席祖巢雲閣 孫覿
翳翳林影交，小閤俯江郊。千崖障錦綉，萬壑鳴弦匏。翛然一枝筇，寄此三重茅。久知風可御，更取雲爲巢。抱石舒翠縷，綉色纔可睹。霏霏擘春絮，欻見白鶴舞。凝矑一瞬間，忽展垂天羽。起從潭中龍，去作山下雨。
題李營邱畫 孫覿
酒膽乘酣思如湧，戲括枯筆爲此弄。誰令堂上生楓樹，自是胸中有雲夢。前山歷歷粲可數，淺瀨鱗鱗森欲動。一嘯參差是故林，歸心已逐孤雲縱。
寄題莫謙仲山居西樓二首 山居 孫覿
魚鹽市井富，冠蓋車馬路。生息自相吹，晨門黕如霧。超然塵外躅，硉兀見砥柱。湯湯海横流，自有安立處。幻泡水上漚，空華草頭露。一峰獨蒼然，歲寒但如故。醉搴庭下花，吟繞池邊樹。便有山中臞，來隨白雲屨。
寄題莫謙仲山居西樓二首 西樓 孫覿
曾梯倚半空，百尺臥元龍。偃蹇一榻上，峥嶸兩争雄。暮卷珠簾雨，夜鎮犀帷風。吾公安在哉，雲間指青紅。俯視大千界，一器蚋滿中。巢蚊幸有餘，國蝸遂相攻。湛湛天一碧，萬里磨青銅。不落牛背上，悠然送飛鴻。
過慧山方丈皥老酌泉試茶賦兩詩遺之  其一 孫覿
蕭蕭阿蘭若，桑苧有故家。佛屋倚高寒，僧蹊抱攲斜。殷勤泉上客，流落瘴海涯。蜑酒壓梨樝，蠻烹啗蛙蛇。光潔鏡一奩，照影空自嗟。老僧薦茗粥，芳鮮凝露華。驅除鼻中雷，掃盡眼界花。飄飄思凌雲，攝身上蒼霞。
過慧山方丈皥老酌泉試茶賦兩詩遺之  其二 孫覿
戰塵霾漢天，獵火焮胡地。一筇道垢氣，步入青蓮寺。眈眈九龍盤，一壑埋老翠。倚天松骨大，粘壁苔髪細。道人本臞儒，得法妙出世。胸中萬斛泉，洗盡蔬筍氣。大風吹泠泠，助我鳴鼓吹。名爲不二門，聲音作佛事。
過楓橋寺示遷老三首  其一 孫覿
白首重來一夢中，青山不改舊時容。烏啼月落橋西寺，攲枕猶聞半夜鍾。
過楓橋寺示遷老三首  其二 孫覿
三年瘴海臥炎霄，夢隔青風一水遙。萬里歸來悲故物，銅駝埋沒草齊腰。
過楓橋寺示遷老三首  其三 孫覿
翠木蒼藤一兩家，門依古柳抱谿斜。古城流水參差是，不見玄都舊日花。
題虎邱劍池二首  其一 孫覿
猘子齗齗老更狂，潭空百尺臥干將。但令雷煥占牛斗，不用朱雲請尚方。
題虎邱劍池二首  其二 孫覿
神兵一躍幾千年，石底乖龍抱寶眠。尚有玉川懷寸鐵，裁詩救月淚潺湲。
吳門道中二首  其一 孫覿
數間茅屋水邊村，楊柳依依綠映門。渡口喚船人獨立，一簔煙雨濕黄昏。
吳門道中二首  其二 孫覿
一點炊煙竹裏村，人家深閉雨中門。數聲好鳥不如處，千丈藤蘿古木昏。
龜潭二首  其一 孫覿
真源閟仙扃，一綫下佛龕。來從白馬洞，聚作烏龜潭。觸石細瑟瑟，循除走涵涵。漱齒類齧雪，湔衣真佩藍。醉紅灑面醒，衰白照影慚。延緣遂清景，拄策縱幽探。
龜潭二首  其二 孫覿
心空閑有味，境寂澹無營。石鼎脹豕腹，幽幽暗泉鳴。銅盤印鳥迹，漠漠微雲行。起挽枝上紅，細傾榼中清。提壺亦勸飲，布穀仍催耕。悠然獨往願，一笑愜平生。
罨畫谿行四首  其一 孫覿
老牯浮鼻水中歸，綵雉應媒桑下飛。蘿蔦冥冥山四起，數家雞犬煙樹裏。一支新綠漲晴溝，楊柳中間擊小舟。罨畫谿頭烏鳥樂，呼雨喚風不能休。
罨畫谿行四首  其二 孫覿
蜨趁花飛争入坐，倚空百尺遊絲墮。亂山銜日半船明，斷雲載雨前村過。蕨芽戴土小兒拳，漁市人歸柳貫鮮。罨畫溪頭人語好，烹魚煮蕨餉春田。
罨畫谿行四首  其三 孫覿
沙頭綠暗已藏鴉，竹裏猶殘一兩花。蝸廬抱柳開新國，燕語窺簾憶舊家。春風有信自年年，罨畫溪邊柳繫船。陶情滿滿酒如泉，醉與長缾藉草眠。
罨畫谿行四首  其四 孫覿
翠木蒼藤繚白沙，槿籬茅店野人家。了無狡兔營三窟，只有黄蜂趁兩衙。樹頭獵獵酒旗風，罨畫溪邉賣酒翁。銀缾快瀉清若空，令君一笑面生紅。
龜潭二首  其一 孫覿
稚竹緣崖瘦，蒼藤翳樹昏。野花渾少態，谷鳥自能言。獨曳煙中策，來傾月下尊。樂哉無與共，幽興在桑門。
龜潭二首  其二 孫覿
蝸舍三間小，龜泉一勺甘。楞嚴渾不看，彌勒久同龕。潭影千峰倒，雲梢萬木參。巖花自無主，紅雨落毿毿。
題董令升待制朋谿 孫覿
先生谿上宅，華榜有殊稱。已爲山作主，更與谿爲朋。高甍俯流水，坐見南山稜。濯髪雲破碎，湔衣雪崩騰。老蟾駕月來，瀲灧一鏡升。舉櫂擊空明，玉壺響春冰。夜久羣動息，一嘯清風興。手持修月斧，自控赤鯉乘。
題莫壽朋內翰所藏東坡畫枯木 孫覿
龍筋鶴骨老催頽，百尺脩圍折巨雷。倦鵲飛來空百繞，踏枝不着又驚回。
李茂嘉寄茶  其一 孫覿
蠻珍分到謫仙家，斷壁殘璋裹絳紗。擬把金釵候湯眼，不將白玉伴脂麻。
李茂嘉寄茶  其二 孫覿
大瓢貯月瀉銀瓶，瑟瑟松風入坐鳴。擬把金釵候湯眼，睡魔先已樹降旌。
園中草木二首  其一 孫覿
葵花臥雨金杯覆，蕉葉欹風羽扇低。若信空華俱足幻，何妨伯厚載雞栖。
園中草木二首  其二 孫覿
翠衿獨倚秋風立，絳幘猶含宿雨偏。已見異雞無應者，若爲矯首尚昂然。
題德清縣舍松筠堂菊 孫覿
籬脚金花玉露團，枕叢寒蜨冷相看。不隨桃李供春事，且伴松筠到歲寒。
餘杭道中觀何人家竹 孫覿
平生不省問寒温，見竹欣然便扣門。我是此君風月主，不應便與俗人言。
送雪峰化主 孫覿
行盡千山與萬山，青鞋布襪水雲間。龍天正繞毗那室，乞取凋胡一缽還。
山長老寄茶 孫覿
睡魔迎我入華胥，夢境倏然一蜨如。不用分燈遣將去，山翁茗盌爲驅除。
吳江教院首坐索詩賦一首 孫覿
石火光中客此身，只鑽故紙敝精神。如今衰老渾無用，猶有虚名語世人。
送僧慧卓 孫覿
瓦盂錫杖布行纒，風意泠泠意欲仙。一片閑雲無倚著，悠然吹墮野人邊。
送可珪化主 孫覿
龍天萬德擁天堂，中有維摩六尺牀。但遣文殊來問疾，毗耶一鉢滿城香。
復闍黎寄示龍興舉老唱酬書一偈還之 孫覿
無臺無鏡亦無塵，云何去現句文身。只有華嚴八千偈，酬對毘那彼上人。
題刪定姪畫卷次其韻 孫覿
青尖簇簇兩春山，翠壘峨峨十二鬟。彷彿陽臺夢中見，試憑畫手駐君顔。
修上人以楞嚴圓覺二經見寄書六言一偈 孫覿
月標指上自見，珠繫衣中可尋。卷去與人遮眼，却來問佛徴心。
鄭惇老謙老出示三賦 孫覿
妙絕窺三賦，雄才想二豪。望驚河伯歎，却走季咸逃。句挾青邱大，吟翻白雪高。定知空驥北，猶待九方臯。
題隆上人墨梅花 孫覿
一枝插向釵頭見，千樹開時雪裏看。慚愧道人三昧手，盡將春色寄豪端。
送五侄歸南安 孫覿
綠髪青衫美少年，追風一抹紫鸞鞭。十年竹馬兒童舊，洗眼來看立道邊。
題因闍黎静節軒二首  其一 孫覿
露葉纖纖翦綠瓊，三椽瀟灑竹間亭。青蓮池上狻猊坐，碧玉壺中翡翠屏。曉幌日移光破碎，夜窗風過響瓏玲。何人暫脱紅塵履，一枕昏昏醉鼾醒。
題因闍黎静節軒二首  其二 孫覿
蒼雲十畝護禪扃，中有金仙不死庭。邂逅種桃規作伴，蕭條對鶴兩忘形。空華閃閃風中絮，浪蕊悠悠水上萍。珍重此君真石友，歲寒不改自青青。
龜潭三首  其一 孫覿
埋没榛蕪不記年，穿雲絡石自濺濺。柳州莫作愚谿對，乞與佳名到處傳。
龜潭三首  其二 孫覿
蒔竹流泉占一邱，倚筇盡日看游鯈。崎嶇好事無人共，獨飲泉旁自獻酬。
龜潭三首  其三 孫覿
山空水浄竹娟娟，玉礫金沙自炯然。宿鷺驚窺潭底日，潛魚翻動水中天。
春事三首  其一 孫覿
茆棟依林出，松扉傍水斜。浮蒼圍百叠，亂綠翳三叉。屋破蝸書壁，庭蕪鶴印沙。小桃供一笑，已著兩三花。
春事三首  其二 孫覿
閑隨白雲行，倦倚青松立。嚼葉須鬛香，藉草衣巾濕。風從月下生，月向杯中吸。戴星莫匆匆，秉燭要汲汲。
春事三首  其三 孫覿
黄鸝遺好音，碧草縈别恨。雨擢翠千尋，風斂紅一寸。持醪散百憂，琢句破孤悶。呼童數擊鮮，無久諸郎溷。
龜潭守冢僧伐去大芭蕉種二松其上賦小詩記之二首  其一 孫覿
粲粲豐肌猶外好，便便大腹已中空。故衣狼藉三秋雨，破扇飄搖一夜風。
龜潭守冢僧伐去大芭蕉種二松其上賦小詩記之二首  其二 孫覿
草亡木卒太匆匆，獨有髯龍在眼中。雨折風吹終不死，霜根雪節貫青銅。
遊金沙寺寺有陸希聲侍郎讀書堂在頤山上二首  其一 孫覿
一龕明滅佛前燈，破裓猶殘一兩僧。說似鴻盤讀書處，試尋幽伴拄烏藤。
遊金沙寺寺有陸希聲侍郎讀書堂在頤山上二首  其二 孫覿
綠笋遺苞半出籬，清溪一曲翠相迷。古苔稱意壞牆滿，好鳥盡情深樹啼。
金沙寺端老營大藏殿小詩示之 孫覿
平生不讀一行經，解說如來最上乘。但繞禪床行一帀，免教鑽紙似癡蠅。
秋日二首  其一 孫覿
豆熟連村雨葉黄，秔肥蘸水露華香。凉蟬已抱寒莖槁，凍蜨猶穿晚菊忙。
秋日二首  其二 孫覿
雲巘曾稜路遠蒼，井梧蕭瑟隕疏黄。浪浪一枕芭蕉雨，端爲幽人滴夜長。
歲暮郊行 孫覿
殘雪溶溶水披凍，山空翠濕衣巾重。東家西家酒初熟，南枝北枝春欲動。班坐偶隨鷗鷺集，意行適與牛羊共。直將萬事付狙公，莫浪歡喜蹋破甕。
臞庵浮天閣 孫覿
黄蘆吹雪滿汀洲，萬里煙波接素秋。數點征帆天上落，一輪斜日水中流。長橋蹋月隨君伴，小閣浮天賦遠遊。便買一舟爲泛宅，此生何必老莵裘。
向伯恭侍郎致政薌林築一堂名之曰企疏晉陵孫某聞而賦詩二首  其一 孫覿
銅臭應作幺，夢屍當得官。喁喁魚聚沫，戢戢蚋集酸。高人有遠抱，一笑視鼠肝。水將洗耳用，山作拄頰看。種芳茹秋菊，搴秀紉春蘭。披披芰荷衣，采采苜蓿盤。三徑偭真境，一瓢非世歡。富貴挽不來，爲我歌考槃。
向伯恭侍郎致政薌林築一堂名之曰企疏晉陵孫某聞而賦詩二首  其二 孫覿
且學方回痴，莫羨董公健。誰令軀七尺，浪作青紫楦。更搖乞憐尾，仍出弔喪面。薌林有老仙，蚤具佛眼見。國恩倘粗酬，已債遂焚劵。驅除竹馬棄，狼藉芻狗踐。寥寥漢二傅，千歲一關楗。竟日飲無何，更補離騷傳。
再至龜潭 孫覿
歲歲來尋罨畫春，看山弄水意長新。不知流水今何處，只有青山是故人。
湖洑上冢繫舟丁山田舍小憩 孫覿
清谿三百曲，一片春風綠。茅屋有人家，窈窕閉深竹。老去耽田里，寓目快親矚。風漪卷翠綃，雲巘鏤蒼玉。尋盟喚白鷗，解佩贖黄犢。獨嘯無一人，傳聲滿空谷。
舟次蜀山遇大風雨 孫覿
阿香推雷車，躡雲捕黄蛇。打頭風似箭，注面雨如麻。篙師不改色，移舟並蒼霞。結纜繫桑本，小定起復挐。畏途失九折，迷津悟三叉。誰知一笑中，平地有褒斜。
讀史 孫覿
莫羨馬革裹，猶堪柳車囚。誰令骨作鯁，且慕舌爲柔。自笑丹心折，人言老語偷。直將輪覆井，仍取带維舟。唾面我勿拭，溺灰汝何尤。君看簀中屍，起斷魏齊頭。
臨安道中二首  其一 孫覿
莽莽原野迥，練練沙水清。逕封面苔滑，樹隕風籜鳴。小立聽鳥語，深尋見魚行。夕陽紅未斂，彷彿見參横。
臨安道中二首  其二 孫覿
微流隱復見，一曲宛秋蛇。柳老蟲巢葉，潮平鳥篆沙。青鞋踏雨滑，烏帽倚風斜。何處堪攜手，宜城賣酒家。
將軍樹 孫覿
當年樹下遂兒嬉，直到將軍衣錦時。老幹千年龍化後，如今空有寄生枝。
廣教寺種玉軒 孫覿
道人餘浄業，種竹把雲根。野色禪窗迅，秋聲客枕喧。持鉏掀鼠壤，插棘護龍孫。不放纖塵立，清風自滿門。
廣教寺湧翠閣 孫覿
高甍縹渺冠曾巔，一握孤雲尺五天。試向堂前參翠柏，要看地底出青蓮。
某送妻母章碩人之葬道過紫藤省拜妻祖莊敏公及妻伯叔諸公之墓題勝因寺壁 孫覿
宰樹連山淚葉春，纍纍高冢臥麒麟。羊曇一慟西州去，華屋生存有幾人。
臨安羅氏占春軒 孫覿
扶疏繞屋樹葱蘢，一笑歡迎得此翁。燕麥兔葵俱掃地，只栽桃李占春風。
寄題虞陽山周氏隱居五詠 妙光庵 孫覿
孤煙抱水村，落日滿雲樹。亂山如連環，楊柳是門處。青繚竹谿灣，翠點苔石路。鐘魚寂無聲，白日掩僧户。茗碗酌雲腴，香篆擢煙縷。坐穩不知夕，炯炯山月吐。
寄題虞陽山周氏隱居五詠 佚老堂 孫覿
浮生知幾何，聞道苦不早。過眼電掣雲，轉看露晞草。怱怱已解鑣，馬鬛翳蓬葆。夫君悟無生，不待須髪皓。朝行清谿曲，暮宿白雲道。柴門鳥跡絕，槁葉風自掃。竹間雨泠泠，花上日杲杲。坐對五大夫，自足休吾老。
寄題虞陽山周氏隱居五詠 柳堂漁舍 孫覿
老來厭朝市，静占五百弓。山稜瘦如削，水面清若空。行穿萬蓋青，臥戴一葉紅。黄柑千頭奴，白鳧五尺童。銀刀貫翠縷，象鼻卷碧筩。一醉百不知，漁父真家風。幽尋屬無事，散此九節筇。空濛水雲裏，端生畫屏中。
寄題虞陽山周氏隱居五詠 環翠亭 孫覿
樵磴盤蒼巘，漁磯俯碧潭。羣尖清染黛，一曲翠挼藍。冉冉松雲細，娟娟竹露涵。春風萬楊柳，綠影亂毿毿。
寄題虞陽山周氏隱居五詠 五秀堂 孫覿
一幹中柴立，交柯擁四垂。定知三世種，已長五孫枝。端是神明力，非關雨露私。躊躇三匝繞，爲賦角弓詩。
卓持者手持筇竹見遺書六言一偈 孫覿
滇池赤藤使者，太乙青藜老仙。如何一筇九節，拄到玉女盆邊。
喜陳紹曾至 孫覿
雨苔荒逕石，風葉擁門衡。破甑渠能顧，虚舟任自横。燭殘無共影，谷應有同聲。試問門前轍，多應是友生。
重陽前数日微暑小雨遂凉二首  其一 孫覿
小雨送殘暑，新凉入郊墟。丹葉互明滅，玄雲時卷舒。行螘尚移垤，盤蝸已伏廬。翛翛風響變，零落扇思疏。
重陽前数日微暑小雨遂凉二首  其二 孫覿
披衣趁雞晨，耿耿殘月曙。林表霽霞升，青紅滿雲樹。凉蟬猶抱葉，寒蟲欲壞户。行行繞黄菊，狼藉衣上露。
崑山道中二首  其一 孫覿
歸鳥破煙沒，飛泉隔隴分。松門挂疏雨，樵路蹋行雲。獨往隨漫興，高談遺世紛。悠然一杯酒，可以傲人羣。
崑山道中二首  其二 孫覿
日脚銜半璧，江面横匹素。一片黄蘆秋，摵摵風景暮。閑枕曲肱眠，自琢撚須句。稍稍山月吐，已復草多露。
次韻葉首善龍圖見寄 孫覿
十年流落臥漳濱，種秫畦蔬手自親。心似疲牛猶喘月，身如病木豈知春。試彈長鋏撩公子，忽解綈袍值故人。健筆縱横驚老眼，恍疑帝所夢韶鈞。
吳漢逸家荆谿蓄古書奇器甚富余欲造觀而未果賦小詩先之 孫覿
高人臥江海，煙雨三家村。白眼憎俗徒，青山自當門。披圖望千載，耿耿尚自存。金鑄騕褭蹏，漆書科斗文。虬螭盤六印，犧象刻四尊。劍包虎皮斑，琴漫蛇腹紋。猶吐星芒寒，尚带雷斧痕。我亦望古者，昂昂真戴盆。儻未倚門揮，應許置榻論。從公問奇字，載酒過子雲。
題删定姪畫卷二首  其一 孫覿
筆下鑿開混沌，眼中見此崔嵬。海上神鼇負出，天邊靈鷲飛來。
題删定姪畫卷二首  其二 孫覿
水邊兩鵠語時，山下一牛鳴地。蒼梧翠竹森然，長與閑雲臥起。
寄題四明吳勰拙軒二首  其一 孫覿
分寸躋攀曳九牛，一錐無地拙於鳩。穿鍼結縷非吾事，不上天孫乞巧樓。
寄題四明吳勰拙軒二首  其二 孫覿
老罷誰當問喘牛，羈栖具作寄巢鳩。蓋茆一把藏吾拙，便是元龍百尺樓。
寄題臨安王氏通幽軒 孫覿
翠樾兩檐交復，紫苔一徑微通。雨籜猶含夏綠，風苞已褪春紅。
柳 孫覿
修纖似束楚腰支，楊柳春風二月時。金地化身千佛眼，錦江新様十宮眉。
雨二首  其一 孫覿
山空發清響，樓迥落餘霏。掩冉花頭重，渾酣水面肥。喧豗沉地鏡，飄灑浄垣衣。數點蒼茫裏，饑烏接翅歸。
雨二首  其二 孫覿
淅瀝珠跳瓦，淋浪綆縋簷。林園春寂寂，燈火夜厭厭。寒著衣稜起，愁牽酒户添。詩翁獨無事，危坐撚衰髯。
送僧德最 孫覿
剝啄動柴荆，相看兩眼青。詩如雲態度，人似鶴儀形。妙斵窺天巧，哀彈感夢靈。定知花雨裏，亂石點頭聽。
朱彦直穹石堂 孫覿
擬把高天補，曾將巨海填。猶殘如蝸練，尚带祖龍鞭。勢重坤輿壯，根深粤嶠連。孤騫摶鷲羽，突立冠鼇顛。錫號俄三品，論材但一拳。誰令此奇偉，偃臥獨魁然。
小園春事二首  其一 孫覿
屋頭喚雨泥滑滑，萬瓦紛披土囊發。西園春事一時休，繁紅浸亂煙脂雪。綠蘿高張翠羽蓋，蒼巘中斷青玉玦。不見枝上一點紅，千頃桑麻光似潑。
小園春事二首  其二 孫覿
小園花柳爭春發，風雨顛狂二三月。斷梗梢空轉若迷，細紅糝逕繁如纈。叵堪繞屋溜潺潺，可厭觸途泥活活。不妨暫柅故人車，大似陳公井中轄。
夏日田舍二首  其一 孫覿
斷塹疏新碧，長林驚遠揚。魚跳蒲葉偃，鵲起樹頭昂。覓句投詩社，逃禪入醉鄉。夢回殘酒裏，月可一庭方。
夏日田舍二首  其二 孫覿
麥臥黄雲壠，秧分綠錦畦。犬來迎客路，鳥去背人啼。虺虺饑雷吼，昏昏醉纈迷。只疑塵土涴，獨自照清谿。
夏日京口道中二首  其一 孫覿
冉冉征途去，眈眈畏日長。枕流浣清泚，倚樹憩蒼凉。蟬抱風枝響，螢升露草光。不眠愁獨夜，臥看月侵床。
夏日京口道中二首  其二 孫覿
亭臯一雨過，清飈吹面凉。雲綻微月吐，引杯吸空光。獨詣敞神界，冥搜破天荒。扣舷歌小海，幽意滿滄浪。
京口普照寺 孫覿
敗屋茨生草，崩崖蔓老藤。布金無長者，持鉢有殘僧。撥刺魚跳釡，睢盱鼠瞰燈。炎炎三伏暑，岑絕冷如冰。
都統劉侯築新第不居供佛其中號布金庵遣騎入泉南迎山老主之 孫覿
羣魔起爲祟，百堵掀作灰。那聞五花葉，但見一莓苔。將軍道南宅，萬礎蟠金堆。天瑞黄鶴下，地湧青蓮開。老仙逃僧去，大士問疾來。龍天擁猊坐，百蠻奮春雷。
吳門道中 孫覿
小橋分路各西東，寂寂松窗半掩同。客夢悠揚殘酒裏，一池荷葉雨聲中。
魏江道上得小庵解裝小愒 孫覿
老柳當門翠十尋，桑麻一曲窈然深。蒼苔滿地無人掃，只有酴醿一架陰。
示鶴林山老二首  其一 孫覿
應化來江右，乘流出嶠南。後身逢七七，前話續三三。坐見諸天繞，來聽二士談。更無木上坐，只有佛同龕。
示鶴林山老二首  其二 孫覿
一别三千里，重臨二十年。霜蒹空老矣，雪柏自依然。習氣詩情在，真心佛果圓。相看無一語，趺坐炷爐煙。
宜興林尉山父巢仙亭二首  其一 孫覿
半篙淥漲狎鷗邊，萬點青尖拄笏前。水色山容鬭清好，吳中關市有巢仙。
宜興林尉山父巢仙亭二首  其二 孫覿
且可浮沉隨俗裏，更將強健鬭尊前。懸知天上多官府，盍向人中作地仙。
浮遠堂 孫覿
月堕山城小，沙寒水國秋。雲根拔地起，冰柱蹴天浮。紫翠分鼇嶺，青紅雜蜃樓。舟航通萬里，城郭數三州。刺史馮熊貴，仙翁控鯉遊。八龍追後駿，五馬駐前騶。露舄迎門鵲，風簾壓海牛。地偏餘勝迹，山好對冥收。雨爲催詩至，雲應度曲留。歡呼領百罰，跌宕散千憂。顛倒青霞帔，淋漓紫綺裘。誰鑱峴山石，千載記風流。
連雪苦寒二首  其一 孫覿
霜氣森森背有芒，風稜槭槭面疑創。破衾且作龜頭縮，短褐愁牽鶴脛長。
連雪苦寒二首  其二 孫覿
怪底騎驢詠雪詩，東風有信在南枝。來麰已報豐年瑞，屬國餐氈且耐饑。
大雪後喜晴二首  其一 孫覿
嶺雪班班在，崖泉咽咽鳴。一州明曉霽，萬壑貯春聲。蹬滑藤枝健，沙晴屐齒輕。小兒修浄供，酌茗慰孤清。
大雪後喜晴二首  其二 孫覿
雪浄山容改，風回野意新。草根清漠漠，沙尾碧鱗鱗。有客推門版，呼童整角巾。風流楊柳似，一噱散千顰。
送鄒次賈歸臨川二首  其一 孫覿
不負丹雞約，來尋白馬盟。龍鍾著帽進，爵躍倒衣迎。感慨追平昔，驚呼問死生。殷勤一樽酒，閑健且同傾。
送鄒次賈歸臨川二首  其二 孫覿
徒步輕千里，重臨賁一邱。留歡不暖席，索去忽扁舟。惜别猶班草，傳聲可置郵。躊躇搔白首，獨上仲宣樓。
南唐門道上見桃二首  其一 孫覿
一逕青苔短短籬，小桃竹外兩三枝。殷勤待得黄昏月，正見斜紅臥酒卮。
南唐門道上見桃二首  其二 孫覿
細紅如糝未全匀，洗雨梳風日日新。前度劉郎在何處，故林空鎖一枝春。
惠楙吉水軒二首  其一 孫覿
演漾浮清樾，千凝漫綠莎。更無野鳥渡，自有窟蟾過。短綆飛蒼雪，長纓卷素波。會須號一噫，霹靂起龍梭。
惠楙吉水軒二首  其二 孫覿
練練迎朝霽，漻漻卷夜氛。挽河半天落，貯月一瓢分。盪胸飽新授，洗耳浣昔聞。誰知望梅者，肺渴已如焚。
送刪定姪赴高安郡丞 孫覿
紛紛戲事擾真情，夢入槐宮一餉榮。莫向蝸廬分兩國，只將螘垤當専城。遨頭定自污三顧，紙尾何妨署一名。南望崆峒堪拄笏，白雲飛處眼偏明。
寄題楊元光黄巖清畏軒 孫覿
楊公相大曆，獨擅德爵尊。清渭貫涇濁，寸膠定河渾。高名冠朝倫，流風被仍昆。悠然向千載，凜凜尚目存。官閑擁黄紬，臥聽衙集喧。蕭蕭鳧鷖行，重糈不到門。蝗虎不待驅，聞風自驚奔。所貴知我希，已及魚與豚。
題致思庵二首  其一 孫覿
草逕衝泥滑，松門隱霧深。潛魚寒上窟，宿鳥暝投林。風樹搖青冢，雲蘿倚碧潯。禪翁蒙一衲，寂寞海潮音。
題致思庵二首  其二 孫覿
宿雨連村暗，春流隔隴分。檣烏吟外見，城角定中聞。石鼎涵蒼潤，銅爐湧翠芬。明朝南北路，相望兩孤雲。
焦山吸江亭二首  其一 孫覿
昔年攜客寄僧龕，敗屋疏籬一草庵。白首重來看修竹，連山樓觀亦眈眈。
焦山吸江亭二首  其二 孫覿
萬頃蒼茫一島孤，潭潭雲海現毘盧。問君吸盡西江水，中有曹谿一滴無。
再賦五至堂二首  其一 孫覿
猊坐諸天繞，龍龕百鬼神。捫蘿穿窈窕，拄策上峥嶸。雨送秋聲入，風迎夜氣生。降肛壹鼉吼，撇烈兩島驚。獨詣超神界，真游夢化城。微吟更有味，琢雪鬭僧清。
再賦五至堂二首  其二 孫覿
老衲僧中龍，得度佛三世。苴茅製不借，剖竹作如意。徴心訊空王，禮足依梵帝。住世無三宿，應緣有五至。百年杞國憂，四大偃師戲。應作如是觀，浮雲本無蒂。
胡恭夫勉齋 孫覿
爲山在進簣，學海自盈科。但見拳石小，纔容一葦過。駸駸拔地起，千丈青坡陀。漫漫拍天流，萬頃翠錯磨。勉齋何爲者，直意慕山河。高視俯遺垤，孤清鎮頹波。巨植蟠杞梓，修麟窘蛟鼉。誰能探高深，潛珍有隨和。
静節軒二首  其一 孫覿
紅紫紛紛半在亡，一軒風雨送春忙。青梅著子渾無數，綠笋穿林已許長。
静節軒二首  其二 孫覿
蓮葉平鋪塘水滿，棟花半落渚風清。無言獨立蒼茫裏，更聽黄鸝一兩聲。
滁守平遠堂 孫覿
魏公大雅士，英英峙冰玉。平反廷尉府，共理滁陽牧。奮髯懾狐鼠，折箠行鳧鶩。高眠日照廊，坐嘯風生竹。度堂雲雨上，斗柄高插屋。擺落區中緣，超搖塵外躅。遙蒼擁鬟髻，漱碧韻琴筑。雖無花解笑，自有雲樹宿。王春亦已班，臣晝可屢卜。舉目送歸鴻，寄此千里目。
龜潭二首  其一 孫覿
繞舍蒔蘭蓀，褰簾對竹君。移床栖樾蔭，脫屣護苔紋。釣影垂潭月，樵歌出嶺雲。殷勤一瓢水，侑此井中芹。
龜潭二首  其二 孫覿
風漣細娟娟，月彩光瀰瀰。庭空韻琴筑，故入幽人耳。皓白有真色，澹泊非世味。誰能聽蛙淫，喚汝作鼓吹。
雨中泊蜀山見漁人自山半負樵入舟鼓棹而去 孫覿
一嶂横青靄，千漚起碧潯。行穿山半腹，坐占水中心。蹋雨松蹊滑，衝煙蓼嶼深。時來有登涉，應不繫升沉。
胡橋別墅 孫覿
覆地紅深寸，連村翠著行。桑空蠶箔滿，芹老燕泥香。且泥無何飲，徐思有底忙。獨謠無語悟，倚杖立斜陽。
示龜潭文上人二首  其一 孫覿
露蓋青相倚，雲屏翠作圍。石泉鳴牛枕，逕蘇上春衣。井遂登晨汲，庖煙起夕霏。浮生眠食耳，終不羨輕肥。
示龜潭文上人二首  其二 孫覿
掃石風生坐，披雲雨濕衣。飄飄一蟬脱，獵獵兩鳧飛。伏檻觀魚樂，鈎簾待燕歸。疏鍾何處寺，出谷自依依。
讀類說二首  其一 孫覿
亡是談烏有，彭郎得小姑。誰言鳩作婦，謾道雁爲奴。絡緯那能織，提壺豈解酤。龜兹堪一笑，非馬亦非驢。
讀類說二首  其二 孫覿
額痒會出耳，足閑仍有氂。石頑飛作燕，楮老孕生雞。楓癭那因怒，松枋豈是肥。君看轉丸手，亦復化神奇。
示楓橋温老 孫覿
闔閭曾城外，寒山古道西。若人具雙眼，與佛拍肩齊。白浪噴鷁首，黄塵送馬蹄。憧憧南北路，一榻有高栖。
楓橋璨書記出示近賦長句爲詩答之 孫覿
白㲲青鞋竹杖隨，伏犀插腦看魁奇。水如說法翻千偈，山似哦詩蹙兩眉。率爾扣門依佛寶，欣然命駕有心期。匆匆班草河橋上，幾日重臨慰所思。
讀靈巖圓首座詩卷二首  其一 孫覿
長廊籍籍履聲中，邂逅歡迎得此公。會續千燈齊古佛，先拈一瓣供詩翁。
讀靈巖圓首座詩卷二首  其二 孫覿
萬境崩騰倒筆前，飄飄落紙似雲煙。要看墨妙供千手，莫遣詩翁入兩肩。
能仁寺悟上人來楓橋訪余索詩賦兩絕句  其一 孫覿
撚斷吟鬚皺兩眉，鏤冰琢雪等兒嬉。解題孤月如雞口，堪笑窮郊作許悲。
能仁寺悟上人來楓橋訪余索詩賦兩絕句  其二 孫覿
老去都將筆硯焚，相逢相問只寒温。更無一語堪酬對，已入維摩不二門。
讀沈公序詩卷 孫覿
讀書過眼亦千年，脱帽揮毫湧百泉。句出驚傳龍菌蠢，賦成争誦蜺連蜷。銅池莖葉三山秀，玉井根株七澤連。容貌魁梧端可想，不應詩瘦自臞仙。
龜潭二首  其一 孫覿
擺落攀緣斷，驅除磊磈平。庭松敵老健，潭水伴孤清。待月出時看，尋雲起處行。相隨木上坐，徙倚到參横。
龜潭二首  其二 孫覿
投老一無取，遊空百不聞。莫參東閣吏，恐汙北山文。心定對止水，身閑臥白雲。嗒然吾喪我，何意傲人羣。
山陽守吳子仁遺兩鶴喜而賦詩二首  其一 孫覿
本自驂鸞駕，何因下爵羅。未冲霄漢去，且傍水雲過。收拾爲閑伴，提攜作好歌。莫懷軒冕意，風月共婆娑。
山陽守吳子仁遺兩鶴喜而賦詩二首  其二 孫覿
縞袂真仙馭，玄裳羽客衣。千年令威至，萬里佐卿歸。蹋雨青苔院，栖煙白板扉。蕭條真老伴，相對兩忘機。
舟過湖洑泊丁山二首  其一 孫覿
雞犬三家市，蓬蒿一畝宮。蘿牽籬羃翠，蘀隕砌堆紅。宿鳥來還去，微泉咽復通。幽尋殊未已，落日滿疏桐。
舟過湖洑泊丁山二首  其二 孫覿
日下殘紅斂，煙升積翠重。鷗輕波浩蕩，魚樂自從容。野饁迎秋穫，鄰謳相夜舂。田翁有真意，一笑酒中逢。
寄題洪巨濟中大鄱陽園亭四詠 協趣亭 孫覿
一邱破天巧，萬壑迴春姿。使君載酒地，不著鼓吹隨。翛然一幅巾，自與幽人期。水淺欲平杯，風細不滿旗。疏疏殘雨裏，獨理釣魚絲。
寄題洪巨濟中大鄱陽園亭四詠 翠屏洞 孫覿
千巖紫翠中，縹緲浮畫棟。屏風十二叠，坦坦見空洞。攢青照坐寒，老翠濕衣重。度曲挽雲留，舉杯邀月共。樂矣殊未央，正作南柯夢。